Ábúendur á Miðhrauni II áfrýja dómi um lögbann Eigendur félagsbúsins að Miðhrauni II í Eyja - og Miklaholtshreppi hafa áfrýjað nýlegum dómi Héraðsdóms Vesturlands , sem greint var frá í síðasta tölublaði Skessuhorns . Í dómnum var staðfest lögbann sem sýslumaðurinn í Stykkishólmi setti síðasta sumar á losun jarðvegs og úrgangs á mel vestan svokallaðs Sandatúns á óskiptu sameiginlegu landi Miðhrauns ehf. og Miðhrauns II . Það voru eigendur Miðhrauns ehf. , Ólafur Ólafsson í Samskipum og fjölskylda , sem höfðuðu málið til staðfestingar lögbanninu . Bryndís Guðmundsdóttir á Miðhrauni II segir að þessi niðurstaða dómsins sé byggð á miklum misskilningi . Þau hjónin hafi orðið undrandi yfir niðurstöðunni , enda talið sig vera með unnið mál í höndunum . Bryndís segir að lesa megi það í gegnum dóminn að hann byggi á gögnum frá heilbrigðiseftirliti Vesturlands , tölvupósti sem ranglega sé farið með og þeirra lögmaður hafi verið búinn að skýra að væri ekki réttlætanlegt gagn í málinu . Bryndís segir að eftir að þessi tölvupóstur frá heilbrigðiseftirlitinu fór út hafi Helgi Guðmundsson heilbrigðisfulltrúi komið í heimsókn og litið á aðstæður . Hann hafi ekki haft neitt út á þær að setja , enda teldu þau sig hafa tilskilin leyfi . Bryndís fullyrðir að sýslumaður eða hans fólk hafi ekki einu sinni komið á staðinn til að skoða aðstæður áður en lögbannið var sett . „ Okkur fannst það eiginlega það minnsta sem þeir gátu gert . Hingað eru allir velkomnir og það er alls ekki rétt sem haldið er fram að við séum að urða sorp . Þetta er eins mikil landgræðsla og hugsast getur , eins og bændur er að gera um allt land . Við vorum því ekki lengi að taka ákvörðun um að áfrýja málinu , “ segir Bryndís Guðmundsdóttir á Miðhrauni II .